
Αστυνομική Διεύθυνση Κυκλάδων

Αστυνομικό Διευθυντή 

κ. Ε. Τσώλη
ΕΝΤΑΥΘΑ
      Αξιότιμε Κύριε Διευθυντά, 
Στο σύνολο των προβλημάτων που έχουν να αντιμετωπίσουν οι επιχειρηματίες του Νομού μας ιδιαίτερης  σοβαρότητας και σημασίας για την οικονομική επιβίωση τους, είναι και το γνωστό σε όλους, δυσεπίλυτο έως σήμερα, πρόβλημα του παραεμπορίου, το οποίο πλήττει την περιοχή μας αποτελώντας πραγματική μάστιγα για το νόμιμο εμπόριο και την τοπική αλλά και εθνική οικονομία.

Με την παρούσα επιστολή μας ζητούμε την συνδρομή σας και την δέσμευση σας για την επίλυση του συγκεκριμένου προβλήματος που αντιμετωπίζουν οι επαγγελματίες των Κυκλάδων.
Είναι γεγονός ότι κατά καιρούς έχουν γίνει  από την πολιτεία προσπάθειες αντιμετώπισης του ζητήματος, με πιο ουσιαστική την  πρόσφατη αλλαγή στη νομοθεσία που ρυθμίζει τα θέματα του εμπορίου και η οποία περιλαμβάνει  σημαντικές σε σχέση με το παρελθόν διορθώσεις.

Δυστυχώς όμως, λόγω της ελλιπούς ή ανύπαρκτης σε ορισμένες περιπτώσεις πραγματοποίησης  έλεγχων και επιβολής των προβλεπόμενων κυρώσεων, το φαινόμενο του παραεμπορίου εξακολουθεί να υφίσταται και αποκτά όλο και μεγαλύτερες διαστάσεις με τις ανάλογες σοβαρότατες συνέπειες.
Συγκεκριμένα στο νομό μας επικρατεί η παρακάτω κατάσταση:
Ορισμένα αστυνομικά τμήματα, σε συνεργασία με τους κατά τόπους εμπορικούς συλλόγους, έχουν επιτύχει θετικά αποτελέσματα στην προσπάθεια για την πάταξη του φαινομένου του παραεμπορίου.

Κάποια άλλα αστυνομικά τμήματα, ενώ δηλώνουν θετική πρόθεση με τον τρόπο που τελικά ενεργούν δεν επιτυγχάνουν θετικό αποτέλεσμα.

Τέλος κάποια άλλα αστυνομικά τμήματα, δεν θέλουν να ασχοληθούν με το πρόβλημα και το αποφεύγουν, είτε προβάλλοντας διάφορες δικαιολογίες, είτε δηλώνοντας προκλητικά την άρνηση τους να ασχοληθούν.

Το Επιμελητήριο μας, πιστεύει ότι ο μοναδικός δρόμος για την ουσιαστική καταπολέμηση  του φαινομένου είναι η καλή συνεργασία των αστυνομικών τμημάτων με την τοπική Αυτοδιοίκηση και τους τοπικούς συλλόγους των νησιών.

Γνωρίζουμε τις σοβαρότατες δυσκολίες που αντιμετωπίζουν τα αστυνομικά όργανα κατά την εξάσκηση των καθηκόντων τους στον δύσκολο Νομό μας.

Θεωρούμε όμως ότι στο χρονικό διάστημα που τα αστυνομικά όργανα υπηρετούν στον φιλήσυχο και φιλόξενο Νομό μας, μπορούν να επιτύχουν τα επιθυμητά αποτελέσματα με τη δυνατότητα που τους δίνει η θέση τους και το αξίωμά τους, αρκεί να το θελήσουν.

Εξάλλου, είναι σε όλους γνωστό ότι όσοι ασκούν παράνομο εμπόριο στην συντριπτική τους πλειοψηφία είναι παράνομοι και για αρκετούς ακόμα λόγους. 
Κύριε Διευθυντά,

παρακαλούμε όπως εκδώσετε αυστηρή οδηγία, όπως έκαναν και άλλες Αστυνομικές Διευθύνσεις στη χώρα (π.χ. η Αστυνομική Διεύθυνση Αττικής), προς τα αστυνομικά τμήματα του Νομού ώστε να αντιμετωπίσουν συστηματικά το σοβαρότατο αυτό πρόβλημα.

Από την πλευρά μας κοινοποιούμε την επιστολή μας αυτή στα αστυνομικά τμήματα του Νομού ώστε να λάβουν γνώση  ότι το Επιμελητήριο Κυκλάδων : 
Πρώτον γνωρίζει το πρόβλημα σε βάθος αλλά και την νομοθεσία και κατά συνέπεια τους τρόπους αντιμετώπισής του. Είναι δεδομένη δε η απόφασή του να εξαντλήσει κάθε μέσον προκειμένου να σταματήσει αυτή η οικονομική αιμορραγία στο Νομό μας.
Δεύτερον αντιλαμβάνεται τις δυσκολίες και φυσικά θεωρεί αυτονόητο ότι πρέπει να ιεραρχηθούν οι ανάγκες άρα δεν έχει παράλογες απαιτήσεις.

Τρίτον  ευχαριστεί όσους συνέβαλαν και συμβάλουν αποφασιστικά στην αντιμετώπιση του προβλήματος. 

Τέταρτον  γνωρίζει αυτούς που προκλητικά αδιαφορούν για το θέμα και τους δηλώνει ότι θα αντιμετωπίσει οργανωμένα και συστηματικά την αδιαφορία τους.

Πέμπτον έχοντας ανοιχτή γραμμή με την πολιτική ηγεσία του τόπου, γνωρίζει από την στιγμή που ξεκίνησε η επεξεργασία του νόμου που ρυθμίζει τα σχετικά με το πρόβλημα θέματα, ότι υπάρχει πολιτική βούληση για την ριζική αντιμετώπιση του προβλήματος κάτι που ήδη σε άλλες περιοχές της χώρας, όπως και σε μερικές περιοχές στο  Νομό μας, έχει επιτευχθεί και στην πράξη.

Ευελπιστούμε στην άμεση ανταπόκρισή σας και στις κατάλληλες ενέργειες από μέρους σας για την αντιμετώπιση του σοβαρού  αυτού προβλήματος. 

Σας ενημερώνουμε ότι θα ζητήσουμε την εξίσου αποφασιστική συμβολή των Δήμων και των κατά τόπους Λιμεναρχείων και Λιμενικών Σταθμών, είτε μέσα στα πλαίσια της κείμενης νομοθεσίας, είτε στα πλαίσια της πολύπλευρης συνεργασίας μας μαζί τους.

Κλείνοντας θέλουμε να σας ευχαριστήσουμε για την καλή συνεργασία σας με το Επιμελητήριο Κυκλάδων όπου και όποτε μέχρι σήμερα  χρειάστηκε.
 

Με εκτίμηση,
Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ

1. Γεν.Αστυνομική Δ/νση   Περιφέρειας Νοτίου Αιγαίου

Γενικό Αστυνομικό Διευθυντή 

Υποστράτηγο Α. Σταυρόπουλο

2. Αστυνομικά Τμήματα Κυκλάδων

3. Εμπορικοί και Εμποροεπαγγελματικοί σύλλογοι Κυκλάδων

